Хафез
Не всяка дума на суфите…

Превод от персийски (фарси): Йордан Милев, 1969

chitanka.info

Не всяка дума на суфите

човешка истина ще бъде.

О, не една дервишка дреха

от нас запалена ще бъде.

Пиян от своята молитва

е в утринния свят мъдреца,

а привечер край две ресници

пиян от виното ще бъде.

Как хубаво е, ако има

между сърцата пробен камък!

От подли думи и преструвки

той черен винаги ще бъде.

С капризни и богати няма

сред път приятелство да свържеш.

Ах, любовта подвластна дева

само на смелите ще бъде.

Ако за нас е огледало

на виночерпеца лицето —

сълзата като нова щриха

за всеки образ друг ще бъде.

И докога ще страдаш? Подъл

е този свят на лицемери.

Тъжи душата на мъдреца.

И все разстроена ще бъде.

Но свойта власеница с чаша

Хафез би разменил навеки,

да знае само, че с оная

виновълшебница ще бъде.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.